Nyɔnu Siwo Do Dzidzɔ Na Yehowa Ƒe dzi
Nyɔnu Siwo Do Dzidzɔ Na Yehowa Ƒe dzi
“Yehowa naɖo wò nuwɔwɔ tefe na wò, eye fetu didie le Yehowa, . . . gbɔ na wò.”—RUT 2:12.
1, 2. Aleke ŋugbledede le nyɔnu siwo do dzidzɔ na Yehowa fe dzi fe Biblia me kpɔɖeŋuwo ŋu ate ŋu akpe ɖe mía ŋui?
MAWUVƆVƆ̃ na nyɔnu eve gbe toɖoɖo Farao aɖe. Xɔse ʋã gbolo aɖe wòde efe agbe afɔku me tsɔ kpɔ Israel-vi ŋkutsala eve ta. Aɖaŋudzedze kple ɖokuibɔbɔ kpe ɖe nyɔnu aɖe ŋu woxɔ ame geɖewo ɖe agbe eye woxe mɔ na Yehowa fe amesiamina be wòagaɖi ʋufɔ o. Yehowa Mawu dzixɔse kple amedzrowɔwɔ fe gbɔgbɔ ʋã ahosi kple vidada aɖe be wòtsɔ efe nuɖuɖu si susɔ na Mawu fe nyagblɔɖila. Esiawo nye nyɔnu siwo do dzidzɔ na Yehowa fe dzi le Ŋɔŋlɔawo me fe kpɔɖeŋu gbogboawo dometɔ ʋɛ aɖewo ko.
2 Alesi Yehowa wɔ nu ɖe nyɔnu siawo ŋui kple yayra si wòhe vɛ na wo ɖee fia be nusiwo dzea eŋu wu ɖesiaɖee nye gbɔgbɔmenɔnɔme siwo le vevie wu ŋutsu alo nyɔnu nyenye. Le egbexexe si me ŋutilãmenudidiwo bɔ ɖo la, gbɔgbɔmemenyenye tsɔtsɔ ɖo nɔfe gbãtɔ nyea kuxi. Gake woate ŋu akpɔ kuxi ma gbɔ abe alesi nyɔnu mawuvɔ̃la miliɔn geɖe siwo nye Mawu fe amewo fe akpa gã aɖe egbea le eɖem fiae ene. Nyɔnu Kristotɔ siawo srɔ̃a xɔse, aɖaŋudzedze, amedzrowɔwɔ, kple nɔnɔme nyui bubu siwo nyɔnu mawuvɔ̃la siwo ŋkɔ woyɔ le Biblia me ɖe fia. Nyatefee, Kristotɔ ŋutsuwo hã dina be yewoaɖe nɔnɔme si nyɔnu kpɔɖeŋunyuiɖola siwo nɔ anyi le blema ɖe fia la afia. Be míakpɔ alesi míate ŋu awɔ esia ade goe la, mina míadzro Biblia me nuŋlɔɖi siwo ku ɖe nyɔnu siwo míeyɔ le gɔmedzedzea me ŋu ayi ŋgɔ vie.—Romatɔwo 15:4; Yakobo 4:8.
Nyɔnu Siwo Gbe Toɖoɖo Farao Aɖe
3, 4. (a) Nukatae Sifra kple Pua gbe toɖoɖo Farao esime wode se be woawu Israel-ŋutsuvi yeye ɖesiaɖe si woadzi? (b) Aleke Yehowa ɖo etefe na vixela eveawo le wofe dzinɔamefo kple mawuvɔvɔ̃ ta?
3 Le ʋɔnu si woɖi le Nuremberg, le Germany, le Xexemeʋa II megbe la, ame geɖe siwo wobu fɔe ɖe ame gbogbo aɖewo wuwu ta la dze agbagba be yewoado taflatse ɖe hlɔ̃ siwo wodo la ta to wo ɖokui ta ʋiʋli be ɖeko yewole agbagba dzem be yewoawɔ se dzi me. Azɔ tsɔ amesiawo sɔ kple Israel-vi vixela eve, Sifra kple Pua, siwo nɔ blema Egipte le Farao ŋutasẽla aɖe si ŋkɔ womeyɔ o la fe dziɖuɣi me kpɔ. Esi Hebritɔwo fe dzidziɖedzi do ŋɔdzi na Farao ta la, ede se na vixela eveawo be woakpɔ egbɔ be wowu Hebri-ŋutsuvi yeye ɖesiaɖe si woadzi. Aleke nyɔnuawo wɔ nu ɖe sedede vɔ̃ɖi sia nui? ‘Womewɔ se, si Egipte-fia de na wo la dzi o, boŋ wona ŋutsuviawo nɔ agbe.’ Nukatae nyɔnu siawo mevɔ̃ na amegbetɔ o? Elabena ‘wovɔ̃ Mawu vavã la.’—Mose II, 1:15, 17; Mose I, 9:6.
4 Ẽ, vixelawo si Yehowa tso, eye eya hã ɖee fia be yenye “akpoxɔnu” na wo eye wòkpɔ wo ta tso Farao fe dziku me. (Samuel II, 22:31; Mose II, 1:18-20) Gake Yehowa fe yayra metɔ ɖe afima o. Ena Sifra kple Pua ŋutɔwo dzi vi geɖe. Ede bubu nyɔnu siawo ŋu gɔ̃ hã be woŋlɔ wofe ŋkɔwo kple wofe nuwɔnawo ɖe efe Nya si tso gbɔgbɔ me la me be dzidzime siwo ava le etsɔme naxlẽ, ke Farao ma ya fe ŋkɔ bu tegbee.—Mose II, 1:21; Samuel I, 2:30b; Lododowo 10:7.
5. Aleke nyɔnu Kristotɔ geɖe siwo li egbea ɖe Sifra kple Pua fe nɔnɔme ma ke fiae, eye aleke Yehowa aɖo etefe na woe?
5 Ðe nyɔnuwo li abe Sifra kple Pua ene egbea? Ẽ, Woli! Ƒe sia fe la, nyɔnu siawo fomevi akpe geɖewo ɖea gbefã Biblia fe xɔxɔgbedasia le dukɔ siwo me “fia fe sedede” xe mɔ ɖe enu le, ale wodea wofe ablɔɖe alo agbe gɔ̃ hã afɔku me. (Hebritɔwo 11:23; Dɔwɔwɔwo 5:28, 29) Esi lɔlɔ̃ na Mawu kple havi ʋã nyɔnu kalẽtɔ siawo ta la, womeɖea mɔ ame aɖeke xea mɔ na wo le Mawu fe Fiaɖufea fe nyanyuia gbɔgblɔ na ame bubuwo me o. Aleae nyɔnu Kristotɔ geɖewo kua kutri le tsitretsiɖeŋu kple yometiti me. (Marko 12:30, 31; 13:9-13) Abe alesi wònɔ le Sifra kple Pua gome ene la, Yehowa nya nyɔnu tɔxɛ dzinɔamefotɔ siawo fe dɔwɔwɔwo nyuie, eye wòaɖe efe lɔlɔ̃ afia wo to wofe ŋkɔwo ŋɔŋlɔ ɖe “agbegbalẽa” me me, ne wonya do dzi vaseɖe nuwuwu ko.—Filipitɔwo 4:3; Mateo 24:13.
Amesi Nye Gbolo Tsã Do Dzidzɔ na Yehowa fe Dzi
6, 7. (a) Nukae Raxab nya tso Yehowa kple efe amewo ŋu, eye aleke sidzedze sia wɔ dɔ ɖe edzii? (b) Aleke Mawu fe Nya de bubu Raxab ŋui?
6 Le fe si nye 1473 D.M.Ŋ. me la, gbolo aɖe si woyɔ be Raxab nɔ Kanaantɔwo fe du si nye Yerixo me. Anɔ eme be Raxab nya nu tso nudzɔdzɔwo ŋu nyuie. Esime Israel-vi ŋkutsala eve sii tso le efeme la, ete ŋu gblɔ Israel fe ʋuʋu tso Egipte nukutɔe la ŋu nya vevi aɖewo na wo, togbɔ be esia dzɔ fe 40 do ŋgɔ hã! Israel-viwo fe Amori-fia Sixon kple Og siwo dzi woɖu etefe medidi kura o la hã nɔ nyanya me nɛ. De dzesi alesi sidzedze ma wɔ dɔ ɖe edzii. Egblɔ na ŋkutsalawo be: “Menyae bena, Yehowa le anyigba la tsɔ ge na mi, . . . elabena Yehowa, mia Mawu, enye Mawu le dzifo afimɛ kple anyigba dzi afii.” (Yosua 2:1, 9-11) Ẽ, nusi Raxab srɔ̃ ku ɖe Yehowa kple nusi wòwɔ na Israel-viwo ŋu de dzi gbɔ nɛ eye wòna wòxɔ edzi se.—Romatɔwo 10:10.
7 Raxab fe xɔse ʋãe wòwɔ nu ɖe enu. Exɔ Israel-vi ŋkutsalawo “le ŋutifafa me,” eye wòwɔ ɖe alesi wòakpɔ xɔxɔ fe mɔfiamea si wonɛ dzi esime Israel dze Yerixo dzi. (Hebritɔwo 11:31; Yosua 2:18-21) Ðikeke aɖeke mele eme o be Raxab fe xɔsedɔwɔwɔwo do dzidzɔ na Yehowa fe dzi, elabena eʋã Kristotɔ nusrɔ̃la Yakobo wòŋlɔ efe ŋkɔ kpe ɖe Abraham, Mawu xɔlɔ̃, tɔ ŋu be wòanye kpɔɖeŋu na Kristotɔwo woasrɔ̃. Yakobo ŋlɔ bena: “Nenema ke Raxab, gbolo la hã, ɖe menye dɔwɔwɔwo wotsɔ tso afia nɛ, le esi wòxɔ ame dɔdɔwo, eye wòna woto mɔ bubu dzo la ŋuti o mahã?”—Yakobo 2:25.
8. Aleke Yehowa yra Raxab ɖe efe xɔse kple toɖoɖo ta?
8 Yehowa ɖo etefe na Raxab le mɔ geɖe nu. Le go ɖeka me la, ekpɔ woa kple amesiwo katã va sii tso le efeme—siwo nye “fofoa fe me tɔwo kple efometɔwo”—ta nukutɔe. Emegbe ena amesiawo nɔ “Israel dome,” afisi wòle be woabu wo dumeviwoe le. (Yosua 2:13; 6:22-25; Mose III, 19:33, 34) Gake mese ɖe afima o. Yehowa gatsɔ bubu si nye Yesu Kristo mama nyenye yra Raxab. Amenuveve gã ka gbegbee nye si woɖe fia ame si nye Kanaantɔ trɔ̃subɔla tsã! *—Psalmo 130:3, 4.
9. Aleke Yehowa fe nɔnɔme ɖe Raxab kple nyɔnu Kristotɔ aɖewo ŋu le fe alafa gbãtɔ me ate ŋu anye dzidefo na nyɔnu aɖewoe egbea?
9 Abe alesi Raxab wɔe ene la, nyɔnu Kristotɔ siwo nɔ anyi tso fe alafa gbãtɔ me vaseɖe egbetɔwo dzi dometɔ aɖewo ɖe asi le agbegbegblẽnɔnɔ ŋu be woadze Mawu ŋu. (Korintotɔwo I, 6:9-11) Wo dometɔ aɖewo anya tsi le nuto siwo sɔ kple blema Kanaan, siwo me agbegbegblẽnɔnɔ bɔ ɖo eye wobunɛ be esɔ la me. Ke hã xɔse si wotu ɖe Ŋɔŋlɔa me sidzedze vavãtɔ dzi ʋã wo wotrɔ wofe agbenɔnɔ. (Romatɔwo 10:17) Eyata woate ŋu agblɔ le nyɔnu siawo ŋu be “ŋu mekpe Mawu le wo ŋuti be, woyɔe be wofe Mawu o.” (Hebritɔwo 11:16) Bubudedeameŋu ka gbegbee nye si!
Woyrae ɖe Efe Aɖaŋudzedze Ta
10, 11. Nɔnɔme kae do mo ɖa le Nabal kple Dawid dome si ʋa Abigail be wòaɖe afɔ aɖe?
10 Nyɔnu wɔnutefe geɖe siwo nɔ anyi le blema ɖe aɖaŋudzedze fia le mɔ tɔxɛ aɖewo nu, si wɔe be wonye viɖenu xɔasi aɖe na Yehowa fe amewo. Nyɔnu siawo dometɔ ɖekae nye Abigail, amesi nye Israel-vi kesinɔtɔ anyigbatɔ Nabal srɔ̃. Abigail fe aɖaŋudzedze na wòxɔ amewo ɖe agbe eye wòxe mɔ ɖe Dawid, si gbɔna Israel-fia nye ge la be meɖi ʋufɔ o. Míate ŋu axlẽ Abigail fe ŋutinya le Samuel I, ta 25.
11 Ŋutinyaa dze egɔme be Dawid kple eyomedzelawo fu asaɖa anyi ɖe Nabal fe lãhawo gbɔ, eye wokpɔ wo ta zã kple keli naneke maxɔmaxɔe ɖe dɔmenyonyo na wo nɔvi Israel-vi Nabal ta. Esi nuɖuɖu nɔ vɔvɔm le Dawid si la, edɔ ɖekakpui ewo ɖe Nabal gbɔ be woaɖabia nuɖuɖui. Mɔnukpɔkpɔ ʋu ɖi na Nabal fifia be wòaɖe efe ŋudzedzekpɔkpɔ ɖe Dawid ŋu afia ahade bubu eŋu abe Yehowa fe amesiamina ene. Gake Nabal wɔ nusi to vovo kuraa. Etsɔ dziku helĩhelĩ dzu Dawid eye wonya ɖekakpuiawo dzoe asifuflui. Esi Dawid se nya siawo la, efo ŋutsu 400 siwo bla aʋakpa nu fu eye woho be woaɖabia hlɔ̃. Abigail va se srɔ̃a fe gbedadaɖeamegbɔa eye wòwɔ kaba le aɖaŋudzedze me heɖo nuɖuɖu gbogbo aɖe ɖa be woatsɔ wo afa dzii na Dawid. Emegbe eya ŋutɔ hã yi Dawid gbɔ.—kpukpui 2-20.
12, 13. (a) Aleke Abigail ɖe aɖaŋudzedze kple nutefewɔwɔ na Yehowa kple efe amesiamina fiae? (b) Nukae Abigail wɔ esi wotrɔ yi afeme, eye nukae dzɔ?
12 Esi Abigail do go Dawid la, alesi wòtsɔ ɖokuibɔbɔ bia nublanuikpɔkpɔe la ɖe bubu deto si nɔ esi na Yehowa fe amesiamina la fia. Egblɔ be: “Yehowa ana nye afetɔ fe afe nali ke, elabena Yehowa fe aʋawo wɔm nye afetɔ le,” eye wògblɔ kpee be Yehowa atsɔ Dawid aɖo amegãe ɖe Israel nu. (kpukpui 28-30) Le ɣemaɣi ke me la, Abigail ɖe dzinɔamefo fia gblɔ na Dawid be ne meɖu eɖokui dzi o la, ana wòava ɖe hlɔ̃fe. (kpukpui 26, 31) Abigail fe ɖokuibɔbɔ, bubu deto, kple nuŋububu nyuie na Dawid nyɔ le eɖokui me. Eɖo eŋu be: “Woakafu Yehowa, Israel fe Mawu, si dɔ wò ɖa nèva kpem egbe! Woakafu wò nunya, eye woakafu wò, amesi xe mɔ nam egbe be, nyemagaɖe hlɔ̃fe . . . o!”—Kpukpui 32, 33.
13 Esi Abigail trɔ yi afeme la, etsɔ dzinɔamefo di be yeana ye srɔ̃a nanya be yetsɔ nunana aɖewo yi na Dawid. Gake kaka wòava ɖo la ‘emu aha vlevlevle.’ Eyata elala vaseɖe esime efe mo kɔ eye wògblɔe nɛ. Aleke Nabal wɔ nui? Efe dzi fa ɖe dɔme nɛ ale gbegbe be nusi woate ŋu ayɔ be lãmetutudɔ dze edzi. Le ŋkeke ewo megbe la, Mawu foe wòku. Esi Dawid se be Nabal ku la edo srɔ̃ɖeɖe fe nya ɖe Abigail, amesi dze fã be efe nu wɔ nuku nɛ eye wòbunɛ vevie la gbɔ. Abigail lɔ̃ ɖe Dawid fe nyaa dzi.—Kpukpui 34-42.
Ðe Nàte Ŋu Anɔ abe Abigail Enea?
14. Abigail fe nɔnɔme kawoe míadi be míatu ɖo vevie?
14 Ðe nèkpɔ nɔnɔme aɖewo le Abigail me si wò—ŋutsu alo nyɔnu—nàdi be yeatu ɖo veviea? Ðewohĩ èdi vevie be yeawɔ nu aɖaŋudzedzetɔe kple nunyatɔe ne kuxiwo do mo ɖa. Alo ɖewohĩ èdina be yeafo nu le dziɖeɖi kple tufafa me ne ame bubu siwo dome nèle fe nyawo le sesẽm. Ne alea wòle la, ɖe manyo be nàdo gbe ɖa na Yehowa tso eŋu oa? Edo ŋugbe be yeana nunya, nugɔmesese, kple tamebubu ŋutete amesiwo katã ‘biana le xɔse me.’—Yakobo 1:5, 6; Lododowo 2:1-6, 10, 11.
15. Nɔnɔme kawo me koŋue wòle vevie be nyɔnu Kristotɔwo naɖe nɔnɔme siwo Abigail ɖe fia la afia le?
15 Nɔnɔme nyui siawo le vevie vevietɔ ne nyɔnu aɖe srɔ̃ si gbɔ wòle la nye dzimaxɔsetɔ si metsɔa Biblia fe gɔmeɖosewo vevie o alo mebunɛ kuraa o. Ðewohĩ enoa ahatsu. Mɔkpɔkpɔ li be ŋutsu siawo ava trɔ nɔnɔme. Wo dometɔ geɖe wɔe nenema—zi geɖe la gbɔgbɔ fatu, bubu deto, kple agbenɔnɔ dzadzɛ si wo srɔ̃nyɔnuwo ɖe fia tae.—Petro I, 3:1, 2, 4.
16. Nɔnɔme ka ke mee nyɔnu Kristotɔ ɖale le afea me o, aleke wòaɖee afiae be woa kple Yehowa fe fomedodo le vevie na ye wu ɖesiaɖe?
16 Kuxi ka ke mee wòahiã be nàdo dzi le le afea me o, ɖo ŋku edzi be Yehowa li akpe ɖe ŋuwò ɣesiaɣi. (Petro I, 3:12) Eyata dze agbagba be nàdo ŋusẽ ɖokuiwò le gbɔgbɔ me. Do gbe ɖa nàbia nunya kple dzi fatu. Ẽ, te ɖe Yehowa ŋu to Biblia sɔsrɔ̃ edziedzi, gbedodoɖa, ŋugbledede, kple hadede kple hati Kristotɔwo me. Abigail srɔ̃ fe gbɔgbɔmememanyemanye mekpɔ ŋusẽ ɖe Abigail fe lɔlɔ̃ na Mawu kple efe nɔnɔme ɖe efe amesiamina ŋu dzi o. Gɔmeɖose dzɔdzɔe dzie wònɔ te ɖo wɔ nu. Le afe siwo me srɔ̃ŋutsuwo nye mawusubɔla kpɔɖeŋunyuiɖola le gɔ̃ hã la, nyɔnu Kristotɔ dea dzesii be ele be yeayi edzi awɔ dɔ vevie atu yefe gbɔgbɔmemenyenye ɖo ahalé eme ɖe asi. Nyatefee, agba le srɔ̃ŋutsua dzi le Ŋɔŋlɔa nu be wòakpɔ srɔ̃anyɔnu fe gbɔgbɔ kpakple ŋutilã me nuhiahiãwo gbɔ, gake nyɔnua ŋutɔe ‘atsɔ vɔvɔ̃ kple dzodzo nyanya awɔ efe xɔxɔdɔ lae.’—Filipitɔwo 2:12; Timoteo I, 5:8.
Exɔ “Nyagblɔɖila fe Fetu”
17, 18. (a) Dodokpɔ tɔxɛ ka mee wodo Zarpat-hosi la fe xɔse kpɔ le? (b) Aleke ahosia wɔ nu ɖe nusi Eliya bia la nui, eye aleke Yehowa ɖo etefe nɛ ɖe esia tae?
17 Alesi Yehowa tsɔ ɖe le eme na ahosi dahe aɖe le nyagblɔɖila Eliya ŋɔli ɖee fia be ekpɔa ŋudzedze ɖe amesiwo doa alɔ tadedeagu vavãtɔ to wò ɖokui kple nunɔamesiwo tsɔtsɔ na me ŋu vevie. Le kuɖiɖi didi aɖe si nɔ anyi le Eliya fe ŋkekea me ta la, dɔwuame ɖe fu na ame geɖe siwo dometɔ aɖewo nye ahosi aɖe kple via ŋutsu siwo nɔ Zarpat. Esime nu mamlɛtɔ koe kpɔtɔ woaɖu la, amedzro aɖe va dze wo—Eliya nyagblɔɖila lae. Ebia nane si wɔ moya. Togbɔ be enya nyɔnua fe kuxi hã la, ebiae be wòatsɔ wɔ kple ami mamlɛa atɔ “tatali vi aɖe” na ye. Gake egblɔ kpe ɖe eŋu be: “Elabena ale Yehowa, Israel fe Mawu la gblɔ esi: Wɔ ze la maɖi gbɔlo o, eye ami, si le goea me la, mavɔ o, vaseɖe esime Yehowa nana tsi nagadza ɖe anyigba dzi.”—Fiawo I, 17:8-14.
18 Aleke nàwɔ nui ɖe biabia tɔxɛ sia nui? Zarpat-hosi la, si anɔ eme be enya Eliya be enye Yehowa fe nyagblɔɖila la, “yi ɖawɔ abe alesi Eliya gblɔ ene.” Aleke Yehowa wɔ nu ɖe eŋu ɖe efe amedzrowɔwɔ ta? Ena nuɖuɖu nyɔnua, via, kple Eliya to nukumɔ nu le kuɖiɖia me. (Fiawo I, 17:15, 16) Ẽ, Yehowa na Zarpat-hosi la “nyagblɔɖila fe fetu,” togbɔ be menye Israel-vie wònye o hã. (Mateo 10:41) Mawu fe Vi la hã de bubu ahosi sia ŋu esime wòyɔe be enye kpɔɖeŋunyuiɖola le wo detɔwo xɔsemanɔsitɔwo fe ŋkume le Nazaret.—Luka 4:24-26.
19. Mɔ kawo nue nyɔnu Kristotɔ geɖe ɖea Zarpat-hosi la fe gbɔgbɔ fiana le egbea, eye aleke Yehowa bua amesiawoe?
19 Nyɔnu Kristotɔ geɖe ɖea ahosi si tso Zarapat la fe gbɔgbɔ fiana egbea. Le kpɔɖeŋu me, kwasiɖa ɖesiaɖe la, nɔvinyɔnu Kristotɔ siwo media wo ɖokui tɔ o—siwo dometɔ geɖe da ahe eye fomegbawo le wo dzi la—wɔa amedzro na dzikpɔlamɔzɔlawo kple wo srɔ̃wo. Bubuwo ɖua nu kple ɣeyiɣiawo katã fe subɔla siwo le wo gbɔ, wokpena ɖe amesiwo hiã tu ŋu, alo le go aɖewo me la wotsɔa wo ɖokui kple wofe nunɔamesiwo nana tsɔ doa alɔ Fiaɖufedɔa. (Luka 21:4) Ðe Yehowa dea dzesi vɔsa mawoa? Edea dzesii vevie! “Mawu menye madzɔmadzɔtɔ be, wòaŋlɔ miafe dɔwɔwɔ kple lɔlɔ̃, si mieɖe fia le efe ŋkɔ ta, le esime miesubɔ ame kɔkɔewo, eye miegale edzi le wo subɔm la be o.”—Hebritɔwo 6:10.
20. Nukawo mee míadzro le nyati si kplɔe ɖo me?
20 Le fe alafa gbãtɔ me la, mɔnukpɔkpɔ su nyɔnu mawuvɔ̃la geɖewo si wosubɔ Yesu kple efe apostolowo. Le nyati si kplɔe ɖo me la, míadzro alesi nyɔnu siawo do dzidzɔ na Yehowa fe dzie me, eye míalé ŋku ɖe nyɔnu siwo li egbea siwo subɔa Yehowa le ɣeyiɣi sesẽ me gɔ̃ hã kple dzi blibo ŋu.
[Etenuŋɔŋlɔwo]
^ mm. 8 Yesu fe dzidzime si Mateo ŋlɔ ɖi la yɔ nyɔnu ene fe ŋkɔwo—Tamar, Raxab, Rut, kple Maria. Wode bubu wo katã ŋu vevie le Mawu fe Nya me.—Mateo 1:3, 5, 16.
Numetoto
• Aleke nyɔnu siawo do dzidzɔ na Yehowa fe dzii?
• Sifra kple Pua
• Raxab
• Abigail
• Zarpat-hosi la
• Aleke ŋugbledede le nyɔnu siawo fe kpɔɖeŋuwo ŋu akpe ɖe mía ŋutɔwo ŋui? Wɔ efe kpɔɖeŋu.
[Biabiawo]
[Nɔnɔmetata siwo le axa 9]
Nyɔnu nutefewɔla geɖewo subɔ Mawu eye womevɔ̃ “fia fe sedede la o”
[Nɔnɔmetata si le axa 10]
Nukatae Raxab nye amesiwo si xɔse le fe kpɔɖeŋunyuiɖola?
[Nɔnɔmetata si le axa 10]
Abigail fe nɔnɔme siwo wòɖe fia kae nàdi be yeasrɔ̃?
[Nɔnɔmetata si le axa 12]
Nyɔnu Kristotɔ geɖe siwo li egbea la ɖea gbɔgbɔ si blema Zarpat-hosi la ɖe fia la fiana
ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn pag_Latn tso_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn